Nariadenie Komisie (EHS) č. 2882/83
z 13. októbra 1983
o zatrieďovaní tovarov do položky 97.04, podpoložky C Spoločného colného sadzobníka
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 97/69 zo 16. januára 1969 [1] o opatreniach zabezpečujúcich jednotné používanie nomenklatúry Spoločného colného sadzobníka, naposledy zmenené a doplnené Aktom o pristúpení Grécka, a najmä na jeho článok 3,
keďže je nutné zabezpečiť jednotné používanie nomenklatúry Spoločného colného sadzobníka pri zatrieďovaní elektronických hier pozostávajúcich z kovovej a umelohmotnej skrinky (s rozmermi 110 × 73,5 × 8 mm) so zobrazujúcou jednotkou z tekutých kryštálov, obsahujúcou monolitný integrovaný obvod naprogramovaný na hru (so zobrazujúcou jednotkou ukazujúcou skóre hráčov), s hodinami, zvukovou signalizáciou a kalkulačkou;
keďže Spoločný colný sadzobník tvoriaci prílohu k nariadeniu Rady (EHS) č. 950/68 [2], naposledy zmenenému a doplnenému nariadením (EHS) č. 604/83 [3], v položke č. 97.03 uvádza okrem iného hračky a v položke č. 97.04 okrem iného zariadenia pre spoločenské hry; keďže tieto dve položky prichádzajú do úvahy pre zaradenie vyššie uvedeného tovaru;
keďže tento tovar má na základe vzhľadu a použitia v prevažnej miere povahu elektronickej hry;
keďže tieto hry tým, že umožňujú, aby sa skóre hráčov objavilo na zobrazujúcej jednotke, sú navrhnuté na súťaženie medzi jednotlivými hráčmi; keďže by sa teda mali považovať za tovar na spoločenské hry a ako taký zatriediť do položky 97.04, podpoložky C Spoločného colného sadzobníka;
keďže opatrenia obsiahnuté v tomto nariadení sú v súlade so stanoviskom Výboru pre nomenklatúru Spoločného colného sadzobníka,
PRIJALA TOTO NARIADENIE:
Článok 1
Elektronické hry pozostávajúce z kovovej a umelohmotnej skrinky (s rozmermi 110 x 73,5 x 8 mm) so zobrazujúcou jednotkou z tekutých kryštálov, obsahujúcou monolitný integrovaný obvod naprogramovaný na hru (so zobrazujúcou jednotkou ukazujúcou skóre hráčov), s hodinami, zvukovou signalizáciou a kalkulačkou, sa v Spoločnom colnom sadzobníku zatrieďujú do podpoložky:
97.04 Potreby na spoločenské, stolné alebo lunaparkové hry pre dospelých, alebo pre deti (vrátane biliardových stolov alebo stolov na stolný tenis);
C. iné.
Článok 2
Toto nariadenie nadobúda účinnosť 21. deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 13. októbra 1983